โรงแรมนอกชะลอลงทุนสมุย
ติงเที่ยวบินเข้าพื้นที่ต่อวันจำกัดเสนอรัฐขยายรับตลาดโต1เท่า
19 ส.ค. 2554

ติงเที่ยวบินเข้าพื้นที่ต่อวันจำกัดเสนอรัฐขยายรับตลาดโต1เท่า
ท่องเที่ยวสมุย เผย เชนโรงแรมต่างชาติไม่กล้าลงทุน วอนรัฐบาลใหม่เร่งลงทุนสนามบิน หนุนนักท่องเที่ยวเพิ่มกว่าเท่าตัว
นายเสนีย์ ภูวเศรษฐาวร ประธานสภาอุตสาหกรรมท่องเที่ยวแห่งประเทศไทย จ.สุราษฎร์ธานี เปิดเผยว่า ขณะนี้มีโรงแรมเชนอินเตอร์ระดับ 45 ดาว หลายแบรนด์ให้ความสนใจเข้ามาลงทุนก่อสร้างโรงแรมบนเกาะสมุย จ.สุราษฎร์ธานี ราว 45 แห่ง เช่น โรงแรมคอนราด ฯลฯ โดยกลุ่มโรงแรมดังกล่าวสำรวจตลาดพบว่าเกาะสมุยเป็นแหล่งท่องเที่ยวที่ชาวต่างชาติให้ความสนใจเดินทางมาพักผ่อน แต่การโดยสารเที่ยวบินมีจำกัด และผูกขาดจากเอกชนเพียงรายเดียว
กลุ่มโรงแรมดังกล่าวได้ชะลอแผนการลงทุน หรือเลื่อนการลงทุนก่อสร้างออกไปจนกว่าจะแน่ใจว่าระบบการขนส่งทางอากาศสามารถรองรับความต้องการของนักท่องเที่ยวได้ โดยนักท่องเที่ยวที่ใช้บริการโดยสารเครื่องบินกว่า 90% เป็นกลุ่มนักท่องเที่ยวอย่างแท้จริง ขณะที่การเดินทางโดยเรือเฟอร์รีเป็นกลุ่มนักท่องเที่ยวเพียง 20% เท่านั้น ส่วนที่เหลือเป็นกลุ่มผู้ที่อาศัยอยู่บนกัสมุย
ทั้งนี้ เอกชนท่องเที่ยวเตรียมทำหนังสือถึงนายกรัฐมนตรีคนใหม่ทันทีที่เข้ามาบริหารประเทศ พิจารณาลงทุนก่อสร้างสนามบินบนเกาะสมุยแห่งใหม่ หรือเจรจากับบริษัท การบินกรุงเทพ ผู้ให้บริการสายการบินบางกอก แอร์เวย์ส เพิ่มเที่ยวบิน รวมถึงสำนักสิ่งแวดล้อมให้ช่วยเพิ่มเที่ยวบินได้มากกว่า 36 เที่ยวบิน/วัน
“ขอยืนยันว่าจำนวนห้องพักบนเกาะสมุยจำนวน 1.7 หมื่นห้อง ยังมีความต้องการและขยายเพิ่มห้องได้อีกมาก ถ้ารัฐบาลให้ความสำคัญเรื่องเพิ่มเที่ยวบินเข้ามาอีกเท่าตัว ซึ่งปริมาณที่หายไปอย่างน้อยกว่า 10 เที่ยวบิน/วัน” นายเสนีย์ กล่าว 
ปัจจุบันการขนส่งทางอากาศของสายการบินบางกอก แอร์เวย์ส และการบินไทย รวม 36 เที่ยวบิน/วัน ขนส่งได้เพียง 2,000-3,000 ที่นั่ง/วันเท่านั้น โดยต้องการให้เพิ่มที่นั่งอย่างน้อย 4,000-5,000 ที่นั่ง/วัน จึงจะเพียงพอต่อความต้องการที่แท้จริงของนักท่องเที่ยว 
นายเสนีย์ กล่าวว่า ที่ผ่านมาเอกชนท่องเที่ยวได้ขอความร่วมมือกับสายการบินบางกอก แอร์เวย์ส เพิ่มเครื่องบินลำใหญ่ เพื่อเพิ่มจำนวนผู้โดยสารให้มากขึ้น ซึ่งมองว่าถ้ารัฐบาลตัดสินใจลงทุนสนามบินสมุยด้วยงบประมาณจากภาครัฐ เชื่อว่าจะไม่ทำให้เกิดการผูกขาดเรื่องราคาตั๋วโดยสาร รวมถึงจะเป็นจุดขายใหม่ให้กับนักท่องเที่ยวต่างชาติทั่วโลก ที่ต้องการเดินทางตรงเข้าสมุย โดยไม่ผ่านเข้าท่าอากาศยานสุวรรณภูมิให้สิ้นเปลืองเวลา และงบประมาณค่าใช่จ่ายเรื่องตั๋วโดยสาร
สำหรับเอกชนมองว่ารัฐบาลสามารถผลักดันให้แผนดังกล่าวเกิดขึ้น เชื่อว่าจะมีนักท่องเที่ยวคนไทยและต่างชาติเดินทางเข้าสมุยเพิ่มขึ้นกว่าเท่าตัว รวมถึงราคาแพ็กเกจทัวร์จะลดลงกว่าปัจจุบัน ลดการผูกขาดเรื่องตั๋วโดยสารได้ ซึ่งที่ผ่านมารัฐบาลได้ศึกษาแผนการก่อสร้างสนามบินมาหลายครั้ง แต่ไม่เป็นผลสำเร็จเอกชนท่องเที่ยวต้องการให้รัฐบาลชุดใหม่ที่จะเข้ามาบริหารประเทศในช่วงปลายปีนี้ ผลักดันแผนดังกล่าวให้เป็นรูปธรรมที่ชัดเจน เพื่อส่งเสริมให้อุตสาหกรรมการท่องเที่ยวของประเทศเติบโตได้อย่างมีทิศทาง